धारीदार पूँछ वाला तीतर
धारीदार पूँछ वाला तीतर या ह्यूम तीतर (अंग्रेजी नाम: Mrs. Hume's pheasant; द्विपद नाम: Syrmaticus humiae), भारत के पूर्वोत्तर हिमालय तथा चीन, म्यांमार तथा थाइलैंड में पाया जाने वाला एक तीतर प्रजाति का पक्षी है। यह भारतीय राज्य मणिपुर और मिज़ोरम का राज्य पक्षी भी है जहाँ इसे क्रमश: नांगयिन (मणिपुरी) और वावु (मिज़ो भाषा) नाम से जाना जाता है। भारत में इस तीतर को अंग्रेजी में ब्रिटिश प्रकृतिवादी एलन ऑक्टेवियन ह्यूम की पत्नी मैरी एन ग्रिंडल ह्यूम के नाम पर मिसेज़ ह्यूम्स फीजेंट (श्रीमती ह्यूम का तीतर) कहा जाता है। लगातार हो रही पर्यावास हानि, विरल आबादी और शिकार के कारण, इस तीतर का मूल्यांकन IUCN की लाल सूची में संकटासन्न के रूप में किया गया है। यह CITES के परिशिष्ट I पर सूचीबद्ध है।